Tere hommikust, head ametikaaslased! Austatud Riigikogu! Alustame Riigikogu täiskogu I istungjärgu kuuenda töönädala neljapäevast istungit. Kõigpealt palun kõnetooli neid Riigikogu liikmeid, kes soovivad üle anda eelnõusid või arupärimisi. Palun Riigikogu kõnetooli Marika Tuusi!
Austatud istungi juhataja! Head kolleegid! Kui Keskerakonna fraktsioon mõne aasta eest hoiatas, et lähiaastatel ootab meid ees väga suur meditsiiniõdede väljaränne, siis ei pidanud minister seda tõenäoliseks. Praegu me näeme, et õdede välismaale tööle minek on saanud väga suureks probleemiks, kohati isegi suuremaks kui arstide lahkumine. Eestist on saanud n-ö Põhjamaade doonorriik õendustöötajate osas. Näiteks eelmisel aastal võttis tervisetõendi välja 201 õde ja võib päris kindlalt öelda, et nad kõik on enam-vähem kindlalt siit ka läinud – riigilõiv selle tõendi pealt on väga suur. Vaevalt et keegi selle niisamuti võtab. Samas me koolitasime juurde vaid 134 õde. Õdede madalad palgad, kehvad töötingimused, ülekoormus – see on see, mis sunnib õdesid lahkuma. Sellele on juhtinud tähelepanu ka haigekassa juhatuse esimees Hannes Danilov ja samuti OECD on märkinud ära õdede väikese suhtarvu Eestis. Seoses sellega on Keskerakonna fraktsioonil ministrile mitu küsimust: miks on ta lasknud sellisel olukorral tekkida, mida on ette võtnud, mis koolitusest edasi saab ja väga paljud muud. Aitäh!
Palun Riigikogu kõnetooli Priit Toobali!
Lugupeetud istungi juhataja! Head kolleegid! Annan enda ja veel kümne Keskerakonna fraktsiooni liikme nimel üle arupärimise õiguskantslerile seoses valimiste korraldusega, peamiselt e-valimiste korraldusega: "Hääletamissedeliga hääletamise ja elektroonilise hääletamise regulatsioonide võrdlemisel saab järeldada, et hääletamissedeliga hääletamise regulatsioon on detailselt täpne, kuid elektroonilise hääletamise regulatsioon on üldsõnaline ega lasku detailidesse, jättes paljud küsimused lahtiseks. Lisaks puudub elektroonilise hääletamise puhul regulatsioon valija poolt hääletamistoimingute läbiviimise kohta, sest valija hääletab enda poolt valitud kohas ja käepäraste tehniliste vahenditega, mis tihtipeale on pahavarast hõivatud ning kogu sellest tulenevat riski kannab valija." Kõigele sellele on tähelepanu juhtinud ka äsja OSCE poolt koostatud raport, mis puudutab 2011. aasta parlamendivalimisi Eestis. Sellest lähtuvalt on meil õiguskantslerile kokku kuus küsimust. Aitäh!
Ma palun Riigikogu kõnetooli Olga Sõtniku!
Lugupeetud härra juhataja! Head kolleegid! Annan üle koos kolleegidega Keskerakonna fraktsioonist koostatud arupärimise majandus- ja kommunikatsiooniminister Juhan Partsile. Teema on Euroopa Regionaalarengu Fondi maksete peatamine. Teatavasti viis Euroopa Kontrollikoda eelmise aasta novembris läbi auditi, mille raames auditeeriti kaheksat EAS-i rakendatavat Euroopa Regionaalarengu Fondist rahastatud projekti. Auditi käigus avastati kolm projekti, mille puhul võidi katta kulutusi, mille tarbeks polnud raha ette nähtud. Probleeme tuvastati ka EAS-i protseduurides ja töömeetodite toimimises. Euroopa Komisjoni regionaalpoliitika peadirektoraat on kontrollikoja esialgsete tähelepanekute alusel teatanud EAS-i rakendatavate Euroopa Regionaalarengu Fondi meetmeid puudutavate maksete ajutisest katkestamisest, seda 30 miljoni euro ulatuses. Seoses sellega on meil härra ministrile kolm küsimust. Esiteks: "Milliseid muudatusi on tehtud peale probleemide tuvastamist EAS-i protseduurides?" Teiseks: "Kuidas hinnata antud fondi efektiivsust eesmärgi täitmise koha pealt?" Ja kolmas küsimus: "Praegu kasutatakse sildfinantseerimist, et tagada järjepidev toetuste ülekandmine ettevõtjatele. Kui palju võib tekkida Eesti riigile ka rahalist kahju, kui puudusi ei suudeta likvideerida?" Aitäh!
Head ametikaaslased! Olen Riigikogu juhatuse nimel vastu võtnud kolm arupärimist ning vastavalt meie kodu- ja töökorra seadusele otsustab Riigikogu juhatus nende edasise menetlemise. Lähen nüüd teadete juurde. Esiteks, Riigikogu esimees on edastanud Riigikogu liikmete arupärimised sotsiaalminister Hanno Pevkurile ning põllumajandusminister Helir-Valdor Seederile. Teiseks, head ametikaaslased, täna pärast täiskogu istungi lõppu toimuvad siin istungisaalis järgmiste parlamendirühmade asutamiskoosolekud: Eesti-Kirgiisi (kokkukutsuja on Urmas Klaas) ja Eesti-Norra (kokkukutsuja on Olga Sõtnik). Ootame aktiivset osavõttu! Head ametikaaslased, viime läbi kohaloleku kontrolli. Kohalolijaks registreerus 79 Riigikogu liiget, puudub 22. Asume nüüd tänase päevakorra juurde.
Tänases päevakorras on üks punkt, milleks on rahanduskomisjoni esitatud Riigikogu otsuse "Hasartmängumaksust toetuste määramise nõukogu moodustamine" eelnõu nr 34 esimene lugemine. Palun Riigikogu kõnetooli ettekandeks rahanduskomisjoni esimehe Sven Sesteri!
Lugupeetud juhataja! Head kolleegid! Rahanduskomisjon arutas Riigikogu otsuse "Hasartmängumaksust toetuste määramise nõukogu moodustamine" eelnõu esimesele lugemisele saatmiseks oma istungil 9. mail ja otsustas algatada selle eelnõu häältega poolt 6, vastu 2 ja erapooletuid 2. Teine kord arutas komisjon eelnõu 12. mail ja siis tehti täiendavaid menetluslikke otsuseid. Annan lühikese ülevaate eelnõu eesmärgist. Vastavalt hasartmänguseadusele eraldatakse hasartmängumaksu summadest toetusi ja nende toetuste määramiseks on vaja nõukogu. Tänase eelnõu sisu on uue nõukogu moodustamine, kuna Riigikogu XI koosseisu volitused on lõppenud. Hasartmängumaksu seaduse § 7 lõike 2 punkti 4 kohaselt eraldatakse riigieelarvesse laekunud hasartmängumaksust 37,4% spordi-, teadus-, haridus-, kultuuri-, laste-, noorte-, pere-, meditsiini-, hoolekandeprojektide ja vanurite ning puuetega inimeste projektide toetamiseks. Sama paragrahvi lõike 4 kohaselt vaatab nende toetuste saamiseks esitatud taotlused läbi ning otsustab toetuste andmise ja nende suuruse Riigikogu moodustatud üheksaliikmeline nõukogu, mille koosseisu me hakkame kohe otsustama. Sellesse nõukogusse peab kuuluma kuus Riigikogu liiget, üks esindaja Haridus- ja Teadusministeeriumist, üks Kultuuriministeeriumist ning üks Sotsiaalministeeriumist. Praegu tegutsevas nõukogus olevad Riigikogu XI koosseisu liikmed, kelle volitused on juba lõppenud, täidavad oma ülesandeid nõukogus seni, kuni Riigikogu on nimetanud uued liikmed. Moodustatava nõukogu liikmete kandidaadid Riigikogu liikmete hulgast on eelnõus esitatud Riigikogu fraktsioonide ettepanekute alusel. Fraktsioonidest laekus kuus nime. Ministeeriumide esindajate osas lähtuti ministeeriumide ettepanekutest. Täna on teil laudadel otsuse eelnõu, kus on kirjas üheksa liiget – nagu ma ütlesin, kuus Riigikogu liiget ja kolm eri ministeeriumidest. Protokolli huvides loen need nimed teile tähestiku järjekorras ette: Haridus- ja Teadusministeeriumi kantsler Janar Holm, Riigikogu liikmed Kaia Iva, Siim Kabrits, Kalev Kotkas, Lauri Luik ja Meelis Mälberg, Sotsiaalministeeriumi asekantsler Riho Rahuoja, Riigikogu liige Mailis Reps ja Kultuuriministeeriumi kantsler Siim Sukles. Tähtajaks, 11. maiks muudatusettepanekuid ei laekunud. Komisjon tegi täiendavalt omalt poolt konsensusega normitehnilise täpsustava muudatuse, millega ta määras otsuse jõustumise selle allakirjutamisel. Lõpuks langetas komisjon järgmise otsuse: võtta eelnõu päevakorda siin suures saalis 19. mail ehk siis täna ja panna eelnõu lõpphääletusele. Selle poolt oli 5 ja vastu 2 liiget, erapooletuid oli 1. Aitäh!
Head ametikaaslased! Kas teil on ettekandjale küsimusi? Jaak Allik, palun!
Lugupeetud härra Sester! Miks ei jõudnud komisjon arvamusele, et sellises komisjonis, kus ei toimu ju poliitilist raha jagamist, peaks Riigikogu fraktsioonid olema võrdselt esindatud, nagu seni minu meelest Riigikogu ajaloos ongi hea tava olnud? Ja mis on teie isiklik arvamus?
Hea küsija! Komisjon saatis kõikidele fraktsioonidele kirja palvega esitada nõukogusse kuni kaks kandidaati. Komisjonile laekus kõigilt neljalt fraktsioonilt kokku kuus nime. Eks me saa rääkida ainult sellelt baasilt, mis on tänaseks kujunenud.
Eiki Nestor, palun!
Kas komisjon oleks saanud ka teistmoodi palve esitada, näiteks paluda kahelt fraktsioonilt kolme nime?
Usun, et kui komisjon oleks võtnud vastu otsuse küsida ühelt fraktsioonilt kuus nime, siis oleks ta saanud seda ka teha. Aga me lähtusime demokraatlikust printsiibist, et kõigilt fraktsioonidelt tuleb küsida. Nii küsisime igalt fraktsioonilt kaks nime ja osa fraktsioone otsustas esitada ühe nime. Seega täpselt kuus neid kokku tuli ja komisjonil oli selle võrra kergem otsustada.
Hea ettekandja, ma tänan teid! Rohkem küsimusi ei ole. Kas fraktsioonide esindajad soovivad avada läbirääkimisi? Läbirääkimissoove ei ole. Alustame eelnõu 34 muudatusettepanekute läbivaatamist. On laekunud üks muudatusettepanek, selle esitaja on juhtivkomisjon. Oleme muudatusettepaneku läbi vaadanud. Juhtivkomisjoni seisukoht on panna eelnõu 34 tänasel istungil lõpphääletusele. Alustame lõpphääletuse ettevalmistamist. Kas võime minna lõpphääletuse juurde? Panen lõpphääletusele otsuse eelnõu 34. Palun võtta seisukoht ja hääletada! Poolt hääletas 70 Riigikogu liiget, vastuolijaid ega erapooletuid ei ole. Rahanduskomisjoni esitatud Riigikogu otsuse "Hasartmängumaksust toetuste määramise nõukogu moodustamine" eelnõu 34 on otsusena vastu võetud. Esimese päevakorrapunkti käsitlemine on lõppenud. Teise päevakorrapunkti juurde me ei lähe, sest meil rohkem punkte päevakorras ei ole. Head ametikaaslased, ma tänan teid! Soovin teile jõudu teie töös! Istung on lõppenud. Istungi lõpp kell 10.14.